
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2024[footnoteRef:1], [1:  	ΕΕ L, 2024/207, 22.2.2024, ELI: http://data.europa.eu/eli/budget/2024/207/oj.] 

–	έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2024 (COM(2025)0359 – C10‑0154/2025)[footnoteRef:2], [2:  	ΕΕ C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	έχοντας υπόψη την ετήσια έκθεση του Ευρωπαίου Επόπτη Προστασίας Δεδομένων για το 2024,
–	έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2024, που συνοδεύεται από τις απαντήσεις των οργάνων[footnoteRef:3], [3:  	ΕΕ C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	έχοντας υπόψη τη δήλωση αξιοπιστίας[footnoteRef:4] η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2024, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης, [4:  	ΕΕ C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,
–	έχοντας υπόψη τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012[footnoteRef:5], και ιδίως τα άρθρα 59, 118, 260, 261 και 262, [5:  	ΕΕ L 193 της 30.7.2018, σ. 1, ELI: http://data.europa.eu/eli/reg/2018/1046/oj.] 

–	έχοντας υπόψη τον κανονισμό (ΕΕ, Ευρατόμ) 2024/2509 του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2024, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης[footnoteRef:6], και ιδίως τα άρθρα 59, 118, 266, 267 και 268, [6:  	ΕΕ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	έχοντας υπόψη τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ[footnoteRef:7] και ιδίως το άρθρο 54, [7:  	ΕΕ L 295 της 21.11.2018, σ. 39, ELI: http://data.europa.eu/eli/reg/2018/1725/oj.] 

–	έχοντας υπόψη το άρθρο 102 και το παράρτημα V του Κανονισμού του,
–	έχοντας υπόψη τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων,
–	έχοντας υπόψη την έκθεση της Επιτροπής Ελέγχου του Προϋπολογισμού (A10-0057/2026),
1.	χορηγεί απαλλαγή στον Ευρωπαίο Επόπτη Προστασίας Δεδομένων όσον αφορά την εκτέλεση του προϋπολογισμού του για το οικονομικό έτος 2024·
2.	εκθέτει τις παρατηρήσεις του στο ψήφισμα που ακολουθεί·
3.	αναθέτει στην Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον Ευρωπαίο Επόπτη Προστασίας Δεδομένων, στο Ευρωπαϊκό Συμβούλιο, στο Συμβούλιο, στην Επιτροπή, στο Ελεγκτικό Συνέδριο, στο Δικαστήριο της Ευρωπαϊκής Ένωσης, στην Ευρωπαία Διαμεσολαβήτρια και στην Ευρωπαϊκή Υπηρεσία Εξωτερικής Δράσης, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

2. Ψήφισμα του Ευρωπαϊκού Κοινοβουλίου της 29ης Απριλίου 2026 με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2024, τμήμα ΙΧ – Ευρωπαίος Επόπτης Προστασίας Δεδομένων (2025/2154(DEC))
Το Ευρωπαϊκό Κοινοβούλιο,
–	έχοντας υπόψη την απόφασή του σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2024, τμήμα IX – Ευρωπαίος Επόπτης Προστασίας Δεδομένων,
–	έχοντας υπόψη το άρθρο 102 και το παράρτημα V του Κανονισμού του,
–	έχοντας υπόψη τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων,
–	έχοντας υπόψη την έκθεση της Επιτροπής Ελέγχου του Προϋπολογισμού (A10-0057/2026),
Α.	λαμβάνοντας υπόψη ότι, στο πλαίσιο της διαδικασίας απαλλαγής, η αρμόδια για την απαλλαγή αρχή επιθυμεί να τονίσει την ιδιαίτερη σημασία που έχει η περαιτέρω ενίσχυση της δημοκρατικής νομιμοποίησης των θεσμικών οργάνων της Ένωσης μέσω της βελτίωσης της διαφάνειας και της λογοδοσίας και μέσω της εφαρμογής της προσέγγισης της κατάρτισης του προϋπολογισμού βάσει επιδόσεων και της χρηστής διαχείρισης των ανθρώπινων πόρων·
Β.	λαμβάνοντας υπόψη ότι η προστασία των δεδομένων αποτελεί θεμελιώδες δικαίωμα που προστατεύεται από το ενωσιακό δίκαιο και κατοχυρώνεται στο άρθρο 8 του Χάρτη των Θεμελιωδών Δικαιωμάτων της Ευρωπαϊκής Ένωσης·
Γ.	λαμβάνοντας υπόψη ότι στο άρθρο 16 της Συνθήκης για τη λειτουργία της Ευρωπαϊκής Ένωσης προβλέπεται ότι η τήρηση των κανόνων σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα που τα αφορούν υπόκειται στον έλεγχο ανεξάρτητων αρχών·
Δ.	λαμβάνοντας υπόψη ότι ο κανονισμός (ΕΕ) 2018/1725 προβλέπει τη σύσταση ανεξάρτητης αρχής, του Ευρωπαίου Επόπτη Προστασίας Δεδομένων («ΕΕΠΔ»), ο οποίος είναι αρμόδιος για την προστασία και τη διασφάλιση του δικαιώματος στην προστασία των δεδομένων και στην ιδιωτική ζωή και έχει ως αποστολή να διασφαλίζει ότι τα θεσμικά και λοιπά όργανα και οι οργανισμοί της Ένωσης ασπάζονται μια προωθημένη νοοτροπία προστασίας των δεδομένων·
Ε.	λαμβάνοντας υπόψη ότι ο ΕΕΠΔ εκτελεί τα καθήκοντά του σε στενή συνεργασία με άλλες αρχές προστασίας δεδομένων στο πλαίσιο του Ευρωπαϊκού Συμβουλίου Προστασίας Δεδομένων («ΕΣΠΔ») και υπηρετεί το δημόσιο συμφέρον, ενώ παράλληλα καθοδηγείται από τις αρχές της αμεροληψίας, της ακεραιότητας, της διαφάνειας και του ρεαλισμού και τηρεί την ενωσιακή νομοθεσία·
ΣΤ.	λαμβάνοντας υπόψη ότι οι πολίτες της Ένωσης χρειάζονται ένα ψηφιακό περιβάλλον που να μην ελέγχεται από αδιαφανή συμφέροντα, καθώς και πρωτοβουλίες που θα προωθούν την ψηφιακή κυριαρχία διασφαλίζοντας ότι τα άτομα, και όχι οι εταιρείες ή τα συστήματα χωρίς λογοδοσία, θα βρίσκονται στο επίκεντρο της διακυβέρνησης των δεδομένων στην Ένωση·
1.	σημειώνει ότι ο προϋπολογισμός του ΕΕΠΔ εντάσσεται στον τομέα 7 του ΠΔΠ «Ευρωπαϊκή δημόσια διοίκηση», οι πιστώσεις του οποίου ανήλθαν συνολικά σε 13,3 δισεκατομμύρια EUR, δηλ. στο 6,9 % των δαπανών του προϋπολογισμού της Ένωσης, το 2024· σημειώνει ότι ο προϋπολογισμός του ΕΕΠΔ αντιπροσώπευε το 0,18 % των πιστώσεων του τομέα 7 του ΠΔΠ·
2.	σημειώνει ότι το Ελεγκτικό Συνέδριο, στην ετήσια έκθεσή του για το οικονομικό έτος 2024 («έκθεση του Ελεγκτικού Συνεδρίου»), εξέτασε δείγμα 70 πράξεων στο πλαίσιο του τομέα «Διοίκηση», αριθμός ίδιος με εκείνον του 2023· λαμβάνοντας υπόψη ότι το Ελεγκτικό Συνέδριο αναφέρει περαιτέρω ότι οι διοικητικές δαπάνες περιλαμβάνουν τις δαπάνες για τους ανθρώπινους πόρους, συμπεριλαμβανομένων των δαπανών για τις συντάξεις, οι οποίες το 2024 αντιπροσώπευαν περίπου το 69 % των συνολικών διοικητικών δαπανών, καθώς και τις δαπάνες για τα κτίρια, τον εξοπλισμό, την ενέργεια, τις επικοινωνίες και την τεχνολογία των πληροφοριών, και ότι το έργο του επί σειρά ετών δείχνει ότι, συνολικά, οι διοικητικές δαπάνες είναι χαμηλού κινδύνου·
3.	σημειώνει ότι 16 (23 %) από τις 70 πράξεις περιείχαν σφάλματα, αλλά ότι το Ελεγκτικό Συνέδριο, βάσει των τριών σφαλμάτων που ποσοτικοποιήθηκαν, εκτιμά ότι το επίπεδο σφάλματος είναι χαμηλότερο από το όριο σημαντικότητας· σημειώνει ότι η έκθεση του Ελεγκτικού Συνεδρίου δεν εντόπισε συγκεκριμένα ζητήματα σχετικά με τον ΕΕΠΔ·
Οικονομική και δημοσιονομική διαχείριση
4.	σημειώνει ότι ο προϋπολογισμός που εγκρίθηκε τελικά για τον ΕΕΠΔ ανήλθε σε 24 329 460 EUR για το 2024, ποσό που συνιστά αύξηση κατά 7,12 % σε σχέση με το 2023 (22 711 559 EUR)· σημειώνει ότι ο προϋπολογισμός του ΕΕΠΔ καλύπτει επίσης το έργο της ανεξάρτητης γραμματείας του ΕΣΠΔ· σημειώνει, με βάση την ετήσια έκθεση του ΕΕΠΔ για το 2024 («ετήσια έκθεση»), ότι ο εγκριθείς προϋπολογισμός του ΕΣΠΔ ανήλθε σε 8,36 εκατομμύρια EUR το 2024 (σε σύγκριση με 7,67 εκατομμύρια EUR το 2023)·
5.	σημειώνει με ικανοποίηση ότι οι προσπάθειες παρακολούθησης και σχεδιασμού του προϋπολογισμού του ΕΕΠΔ κατά το οικονομικό έτος 2024 είχαν ως αποτέλεσμα ποσοστό εκτέλεσης των πιστώσεων αναλήψεων υποχρεώσεων του τρέχοντος έτους της τάξης του 96% το 2024 (ίδιο με το 2023)· σημειώνει περαιτέρω, με βάση την έκθεση σχετικά με τους ετήσιους λογαριασμούς του ΕΕΠΔ για το 2024, ότι το ποσοστό εκτέλεσης των πιστώσεων πληρωμών του τρέχοντος έτους ήταν 84 % (ίδιο με το 2023)· σημειώνει, επιπλέον, σύμφωνα με τις απαντήσεις του ΕΕΠΔ στο ερωτηματολόγιο που υπέβαλε η Επιτροπή Ελέγχου του Προϋπολογισμού για την απαλλαγή για την εκτέλεση του προϋπολογισμού του 2023 («ερωτηματολόγιο»), ότι το συνολικό ποσοστό εκτέλεσης των πιστώσεων πληρωμών ήταν 91,88 % το 2024, δηλαδή υψηλότερο σε σχέση με το 91,33 % που καταγράφηκε το 2023· 
6.	σημειώνει περαιτέρω ότι το ποσό των μεταφορών πιστώσεων (C8) από το 2024 στο 2025 ανήλθε σε 2 649 943 EUR (δηλαδή στο 10,89 % του συνολικού προϋπολογισμού για το 2024) σε σύγκριση με 2 517 942 EUR το 2023 (δηλαδή στο 11,08 % του συνολικού προϋπολογισμού για το 2023)· σημειώνει ότι το ποσοστό εκτέλεσης του προϋπολογισμού C8 το 2024 ήταν 77,37 % (σε σύγκριση με το 76,65 % που καταγράφηκε το 2023)· 
7.	σημειώνει ότι ο μέσος χρόνος πληρωμής ήταν 20 ημέρες το 2024 σε σύγκριση με 19 ημέρες το 2023, με το 96,87 % των πληρωμών να έχουν διεκπεραιωθεί εγκαίρως (αύξηση σε σχέση με 92,73 % το 2023)· επισημαίνει περαιτέρω ότι σημειώθηκε αύξηση του αριθμού των πληρωμών από 1 335 το 2023 σε 1 440 το 2024· σημειώνει ότι ο ΕΕΠΔ αντιμετώπισε ορισμένες τεχνικές δυσκολίες το 2024 λόγω της παράλληλης λειτουργίας δύο διαφορετικών συστημάτων ΤΠ (σύστημα SUMMA της Επιτροπής και ABAC του ΕΕΠΔ), τα οποία απαιτούσαν χειροκίνητη εκ νέου κωδικοποίηση και άλλες χειροκίνητες παρεμβάσεις· σημειώνει ότι το SUMMA αναμένεται να υιοθετηθεί από τον ΕΕΠΔ το 2026·
8.	σημειώνει, με βάση το ερωτηματολόγιο, ότι ο συνολικός προϋπολογισμός αποστολών του ΕΕΠΔ μειώθηκε κατά 17,86 %, από 323 421 EUR το 2023 σε 265 630 EUR το 2024, λόγω της μείωσης των εξόδων ταξιδίου και των συναφών εξόδων ως αποτέλεσμα της αυξημένης συμμετοχής σε εξ αποστάσεως/υβριδικές συνεδριάσεις· σημειώνει, με βάση την ετήσια έκθεση, ότι ο αριθμός των αποστολών προσωπικού επίσης μειώθηκε από 246 το 2023 σε 218 το 2024· σημειώνει ότι, στο πλαίσιο του εν λόγω προϋπολογισμού, ποσό ύψους 38 418 EUR διατέθηκε για 23 αποστολές του Επόπτη το 2024, το οποίο αυξήθηκε από 33 000 EUR για 24 αποστολές το 2023, κυρίως λόγω της τοποθεσίας σημαντικών συνεδριάσεων και εκδηλώσεων στις οποίες χρειάστηκε να παραστεί ο Επόπτης, συμπεριλαμβανομένων διαφόρων αποστολών στις Ηνωμένες Πολιτείες και το Μεξικό το 2024· σημειώνει με ανησυχία ότι, όσον αφορά τις αποστολές στη χώρα καταγωγής υψηλόβαθμων υπαλλήλων, το 2024, ο Επόπτης πραγματοποίησε μόνο 3 αποστολές στην Πολωνία (από συνολικά 23), ενώ ο γενικός γραμματέας του ΕΕΠΔ πραγματοποίησε 9 αποστολές στην Ισπανία (από συνολικά 15)· τονίζει ότι ο ΕΕΠΔ εξακολουθεί να μην παρέχει πληροφορίες σχετικά με τον αριθμό των αποστολών που χρηματοδοτούνται από διοργανωτές ή άλλα τρίτα μέρη, με αποτέλεσμα να μειώνεται η διαφάνεια όσον αφορά τα έξοδα αποστολών του ΕΕΠΔ·
9.	σημειώνει, με βάση το ερωτηματολόγιο, ότι, στο πλαίσιο του παράνομου επιθετικού πολέμου της Ρωσίας κατά της Ουκρανίας, οι πληθωριστικές πιέσεις στις συμβάσεις και τις υπηρεσίες αντιμετωπίστηκαν από τον ΕΕΠΔ με την αναθεώρηση των εκτιμήσεων κόστους κατά τη διάρκεια του έτους και την ανακατανομή πόρων μέσω μεταφορών που πραγματοποιήθηκαν σύμφωνα με το άρθρο 29 παράγραφοι 1 και 4 του δημοσιονομικού κανονισμού, την πρόβλεψη περιθωρίων για απρόβλεπτες ανάγκες και την επαναξιολόγηση των προτεραιοτήτων για τη διασφάλιση της εξυπηρέτησης των βασικών διαδικασιών του ΕΕΠΔ· καλεί τον ΕΕΠΔ να συνεχίσει να διενεργεί τακτικές επανεξετάσεις για τον προσδιορισμό τομέων που χαρακτηρίζονται από υστέρηση στην εκτέλεση και την ανακατανομή κονδυλίων, όπου απαιτείται, κατά τη διάρκεια του έτους· αναγνωρίζει ότι όλα τα θεσμικά όργανα της Ένωσης πρέπει να βελτιώσουν τη δημοσιονομική τους διαχείριση, λαμβάνοντας επίσης υπόψη την αστάθεια των τιμών, ιδίως στον τομέα της ενέργειας, κατά τη σύναψη συμβάσεων με παρόχους υπηρεσιών·
10.	σημειώνει ότι ο ΕΕΠΔ δρομολόγησε και ανέθεσε 66 διαδικασίες σύναψης συμβάσεων, εκ των οποίων οι 45 ήταν πολύ χαμηλής αξίας, δύο ήταν διαδικασίες με διαπραγμάτευση χωρίς προηγούμενη δημοσίευση, εννέα ήταν ειδικές συμβάσεις για την κατάρτιση καταλόγου μεμονωμένων εμπειρογνωμόνων και μία ήταν σύμβαση-πλαίσιο ύψους 200 000 EUR με την PricewaterhouseCoopers· σημειώνει ότι οι περισσότερες συμβάσεις υπογράφονται από τον ΕΕΠΔ με μικρές και μεσαίες επιχειρήσεις μέσω διαδικασιών πολύ χαμηλής ή χαμηλής αξίας·
Εσωτερική διαχείριση, επιδόσεις και εσωτερικός έλεγχος
11.	σημειώνει ότι ο ΕΕΠΔ χρησιμοποίησε εννέα βασικούς δείκτες επιδόσεων (ΒΔΕ) για την παρακολούθηση των επιδόσεών του το 2024, σε πλαίσιο ευθυγράμμισης με τους κύριους στόχους της στρατηγικής του ΕΕΠΔ για την περίοδο 2020-2024, η οποία υλοποιείται μέσω του ετήσιου σχεδίου διαχείρισης· σημειώνει, με βάση την ετήσια έκθεση, ότι ο ΕΕΠΔ πέτυχε ή υπερέβη τους στόχους που τέθηκαν σε όλους τους ΒΔΕ, εκτός από έναν ΒΔΕ (τον αριθμό των ακολούθων του ΕΕΠΔ σε ορισμένους λογαριασμούς στα μέσα κοινωνικής δικτύωσης)·
12.	σημειώνει τους διάφορους ρόλους που επιτελεί ο ΕΕΠΔ, όπως ο ρόλος της ΑΠΔ και, από την 1η Αυγούστου 2024, οι ρόλοι του κοινοποιημένου οργανισμού, της κοινοποιημένης αρχής και της αρχής εποπτείας της αγοράς (ΑΕΑ) με αρμοδιότητα την εποπτεία και την επιβολή του κανονισμού (ΕΕ) 2024/1689 του Ευρωπαϊκού Κοινοβουλίου και του Συμβουλίου[footnoteRef:8] στα θεσμικά και λοιπά όργανα και οργανισμούς της Ένωσης, ενώ όσον αφορά τον τελευταίο ρόλο ο ΕΕΠΔ δεν θα έχει εξουσίες επιβολής πριν από τις 2 Αυγούστου 2026· σημειώνει με ικανοποίηση ότι, στο πλαίσιο αυτό, ο ΕΕΠΔ εργάζεται για τις δομές διακυβέρνησης και τα διαδικαστικά πλαίσια που απαιτούνται για την άσκηση των νέων καθηκόντων και εξουσιών του ως ΑΕΑ δυνάμει του κανονισμού (ΕΕ) 2024/1689, μεταξύ άλλων με τη δρομολόγηση του δικτύου ανταποκριτών του κανονισμού για την ΤΝ το 2024, το οποίο προσέλκυσε τη συμμετοχή, παρά τον εθελοντικό χαρακτήρα του, όλων των θεσμικών και λοιπών οργάνων και οργανισμών της Ένωσης· [8:  	Κανονισμός (ΕΕ) 2024/1689 του Ευρωπαϊκού Κοινοβουλίου και του Συμβουλίου, της 13ης Ιουνίου 2024, για τη θέσπιση εναρμονισμένων κανόνων σχετικά με την τεχνητή νοημοσύνη και την τροποποίηση των κανονισμών (ΕΚ) αριθ. 300/2008, (ΕΕ) αριθ. 167/2013, (ΕΕ) αριθ. 168/2013, (ΕΕ) 2018/858, (ΕΕ) 2018/1139 και (ΕΕ) 2019/2144 και των οδηγιών 2014/90/ΕΕ, (ΕΕ) 2016/797 και (ΕΕ) 2020/1828 (κανονισμός για την τεχνητή νοημοσύνη) (ΕΕ L, 2024/1689, 12.7.2024, ELI: http://data.europa.eu/eli/reg/2024/1689/oj).] 

13.	σημειώνει τον αυξημένο ρόλο του ΕΕΠΔ σε νέες νομοθετικές πράξεις, συμπεριλαμβανομένου του κανονισμού (ΕΕ) 2024/1689, βάσει του οποίου ο ΕΕΠΔ καθίσταται η αρμόδια αρχή για τα θεσμικά και λοιπά όργανα και τους οργανισμούς της Ένωσης και του ανατίθενται περαιτέρω καθήκοντα· σημειώνει ότι, την 1η Οκτωβρίου 2024, για να ανταποκριθεί στα νέα εποπτικά καθήκοντά του, ο ΕΕΠΔ συγκρότησε μονάδα ΤΝ, η οποία το 2024 αποτελούνταν από δύο υπαλλήλους που μετατέθηκαν εσωτερικά· σημειώνει, με βάση το ερωτηματολόγιο, ότι, από το 2025, για την εν λόγω μονάδα ο ΕΕΠΔ διαθέτει προϋπολογισμό που καλύπτει δύο μόνιμες θέσεις και πέντε συμβασιούχους υπαλλήλους για τους οποίους έχουν πραγματοποιηθεί διαδικασίες πρόσληψης· σημειώνει, ωστόσο, με βάση το ερωτηματολόγιο, την άποψη του ΕΕΠΔ ότι οι πόροι αυτοί παραμένουν ανεπαρκείς για την κάλυψη αυτών των νέων καθηκόντων και, ιδίως, της εποπτείας των συστημάτων ΤΝ στον τομέα του ελέγχου των συνόρων, της μετανάστευσης, της δικαιοσύνης και της επιβολής της νομοθεσίας ή της δημιουργίας ρυθμιστικού δοκιμαστηρίου ΤΝ για τα θεσμικά και λοιπά όργανα και οργανισμούς της Ένωσης, όπως προβλέπεται στο άρθρο 57 παράγραφος 3 του κανονισμού (ΕΕ) 2024/1689· σημειώνει περαιτέρω, με βάση την έκθεση παρακολούθησης του ΕΕΠΔ στο ψήφισμα του Κοινοβουλίου σχετικά με την εκτέλεση του προϋπολογισμού του ΕΕΠΔ για το 2023 («έκθεση παρακολούθησης»), ότι, μεταξύ άλλων λόγω δημοσιονομικών περιορισμών, ο ΕΕΠΔ δεν μπόρεσε να δρομολογήσει τη μελέτη σκοπιμότητας για την τεχνητή νοημοσύνη το 2024·  υπενθυμίζει ότι ο ΕΕΠΔ θα πρέπει να συμμορφώνεται με τις αρμοδιότητες που έχει αναλάβει βάσει της εντολής του, υιοθετώντας μια προσέγγιση συνεργασίας με τα θεσμικά όργανα και τους οργανισμούς της Ένωσης, προκειμένου να αποφεύγονται δαπανηρές νομικές διαδικασίες· υπενθυμίζει ότι, στο ψήφισμά του σχετικά με την απαλλαγή για το 2023, το Κοινοβούλιο είχε ήδη προειδοποιήσει ότι η σταδιακή επέκταση της εντολής του ΕΕΠΔ ενείχε τον κίνδυνο υπέρβασης των πόρων που έχει στη διάθεσή του· υπογραμμίζει ότι είναι σημαντικό να παρασχεθούν στον ΕΕΠΔ επαρκείς οικονομικοί και ανθρώπινοι πόροι για την αποτελεσματική εποπτεία των συστημάτων ΤΝ σε τομείς υψηλού κινδύνου·
14.	σημειώνει, όσον αφορά την παρακολούθηση και την ανάλυση προοπτικών της τεχνολογίας, ότι ο ΕΕΠΔ, μέσω της μονάδας του για την τεχνολογία και την προστασία της ιδιωτικής ζωής, επικεντρώθηκε στην τεχνητή νοημοσύνη το 2024· σημειώνει, στο πλαίσιο αυτό, ορισμένα θέματα που εξέτασε ο ΕΕΠΔ, όπως: – την επεξεργασία νευροδεδομένων από νευροτεχνολογίες, η οποία καλύπτεται από το έγγραφο «TechDispatch on neurodata» που εκδόθηκε από τον ΕΕΠΔ από κοινού με την ισπανική ΑΠΔ τον Ιούνιο του 2024· και – την αυτοματοποιημένη λήψη αποφάσεων και τη σχετική ανθρώπινη εποπτεία, η οποία εξετάστηκε σε θεματικό σεμινάριο που διοργανώθηκε από κοινού με τον Οργανισμό της Ευρωπαϊκής Ένωσης για την Κυβερνοασφάλεια (ENISA) και το Πανεπιστήμιο Karlstad τον Σεπτέμβριο του 2024· σημειώνει με ικανοποίηση ότι, τον Νοέμβριο του 2024, ο ΕΕΠΔ δημοσίευσε την 4η έκδοση της πρωτοβουλίας του TechSonar, η οποία επικεντρώθηκε σε έξι τάσεις στον τομέα της ΤΝ, όπως: παραγωγή επαυξημένης ανάκτησης, τεχνητή νοημοσύνη επί συσκευών, μηχανική απομάθηση, πολυτροπική ΤΝ, κλιμακούμενη εποπτεία και νευροσυμβολική ΤΝ· υπογραμμίζει ότι είναι σημαντικό ο ΕΕΠΔ να συγκεντρώσει τις γνώσεις που απαιτούνται για την επιβολή των εξουσιών του δυνάμει του κανονισμού (ΕΕ) 2024/1689, μόλις τα θεσμικά και λοιπά όργανα και οι οργανισμοί της Ένωσης αρχίσουν να χρησιμοποιούν αναδυόμενες τεχνολογίες για την επεξεργασία δεδομένων προσωπικού χαρακτήρα· σημειώνει, επιπλέον, ότι το 2024 ο ΕΕΠΔ εξέδωσε τις πρώτες κατευθυντήριες γραμμές για τα θεσμικά και λοιπά όργανα και τους οργανισμούς της Ένωσης, ώστε να διασφαλιστεί η συμμόρφωση με την προστασία των δεδομένων κατά τη χρήση συστημάτων παραγωγικής ΤΝ, καθώς και τρεις εποπτικές γνωμοδοτήσεις σχετικά με τη χρήση εργαλείων ΤΝ από την Ευρωπόλ και τη Eurojust·
15.	αναγνωρίζει τον ολοένα και μεγαλύτερο αριθμό καταγγελιών από το ένα έτος στο άλλο, λαμβάνοντας υπόψη ότι οι περισσότερες καταγγελίες αφορούν την Επιτροπή και υποβάλλονται από το προσωπικό των θεσμικών και λοιπών οργάνων και οργανισμών της Ένωσης· σημειώνει ότι, το 2024, ο ΕΕΠΔ έλαβε 663 καταγγελίες, δηλαδή 202 περισσότερες από ό,τι το 2023, εκ των οποίων 108 ήταν παραδεκτές και 555 μη παραδεκτές· σημειώνει ότι ο ΕΕΠΔ εξέδωσε τελική απόφαση, γνωμοδότηση ή απάντηση για 77 (δηλαδή αύξηση κατά 33 % σε σύγκριση με το 2023) από τις 108 υποθέσεις καταγγελιών που ελήφθησαν το 2024 και απάντησε σε όλες τις μη παραδεκτές καταγγελίες που έλαβε· σημειώνει ότι, από όλες τις παραδεκτές καταγγελίες που ελήφθησαν το 2024, 48 υποθέσεις περατώθηκαν το 2024, αριθμός που συνιστά μείωση σε σύγκριση με τις 55 υποθέσεις το 2023· σημειώνει ότι 104 παραδεκτές καταγγελίες (αύξηση από 71 υποθέσεις το 2023), συμπεριλαμβανομένων εκείνων που υποβλήθηκαν πριν από το 2024, βρίσκονταν σε εξέλιξη στο τέλος του 2024· αναγνωρίζει τις προσπάθειες που καταβάλλει ο ΕΕΠΔ για τη μείωση του μεγάλου αριθμού καταγγελιών και τον ενθαρρύνει να εξορθολογίσει περαιτέρω τη διεκπεραίωση των καταγγελιών, επιδιώκοντας π.χ. κοινή αντίληψη της διαδικασίας διεκπεραίωσης καταγγελιών με τις εθνικές ΑΠΔ, ιδίως στον τομέα της ελευθερίας, της ασφάλειας και της δικαιοσύνης, όπου οι έρευνες είναι πολύπλοκες και χρονοβόρες· σημειώνει ότι ο ΕΕΠΔ έλαβε 125 κοινοποιήσεις παραβίασης δεδομένων προσωπικού χαρακτήρα το 2024, έναντι 77 κοινοποιήσεων το 2023·
16.	παροτρύνει τον ΕΕΠΔ να μελετήσει τους βασικούς δείκτες επιδόσεών του και να διασφαλίσει ότι καλύπτουν τη διεκπεραίωση των καταγγελιών καθώς και τον ορισμό στόχων για τη διεκπεραίωση των καταγγελιών και των ερευνών, όπως συμβαίνει και με την πρακτική που ακολουθεί ο Ευρωπαίος Διαμεσολαβητής·
17.	υπογραμμίζει τον σημαντικό ρόλο της διαβούλευσης και της παροχής συμβουλών από τον ΕΕΠΔ στη νομοθετική διαδικασία της Ένωσης, όχι μόνο στο πρώιμο στάδιο της προετοιμασίας των νομοθετικών προτάσεων της Επιτροπής, αλλά και με την υποβολή παρατηρήσεων ή γνωμοδοτήσεων σχετικά με συμβιβαστικές τροπολογίες στις τριμερείς διαπραγματεύσεις κατόπιν αιτήματος του Κοινοβουλίου και των επιτροπών του· σημειώνει ότι, σύμφωνα με το άρθρο 42 παράγραφος 1 του κανονισμού (ΕΕ) 2018/1725, ο ΕΕΠΔ απάντησε σε 97 επίσημες νομοθετικές διαβουλεύσεις (80 το 2023) και οι συμβουλές τους έλαβαν τη μορφή 25 γνωμοδοτήσεων (54 το 2023), 45 επίσημων παρατηρήσεων (26 το 2023) και 27 άτυπων σχολίων (34 το 2023) προς την Επιτροπή και προς τους συννομοθέτες ως απάντηση σε αιτήματα νομοθετικής διαβούλευσης το 2024·
18.	σημειώνει τον καίριο ρόλο του ΕΣΠΔ στην εναρμόνιση της καθοδήγησης, της διαδικασίας, των διαδικασιών επιβολής και της πρακτικής των εποπτικών αρχών σε όλα τα κράτη μέλη· σημειώνει, στο πλαίσιο αυτό, ότι το ΕΣΠΔ δεν έλαβε δεσμευτική απόφαση το 2024, εξέδωσε 28 γνωμοδοτήσεις συνεκτικότητας, ενέκρινε δύο νέες κατευθυντήριες γραμμές, εξέδωσε τέσσερις δηλώσεις σχετικά με τις νομοθετικές εξελίξεις και εφάρμοσε και συντόνισε διάφορα προγράμματα όσον αφορά τη συνεργασία για την επιβολή της νομοθεσίας· σημειώνει περαιτέρω ότι το ΕΣΠΔ παρέχει γραμματειακή υποστήριξη στην Επιτροπή Συντονισμένης Εποπτείας (CSC), η οποία αποτελεί ομάδα αποτελούμενη από τις εθνικές εποπτικές αρχές και τον ΕΕΠΔ που διασφαλίζει τη συντονισμένη εποπτεία των συστημάτων ΤΠ μεγάλης κλίμακας της Ένωσης και ότι το 2024 η εποπτεία αυτή επεκτάθηκε στο Σύστημα Πληροφοριών για τις Θεωρήσεις, επιπροσθέτως προς τις προπαρασκευαστικές εργασίες που πραγματοποιήθηκαν για την εποπτεία του Ευρωπαϊκού Συστήματος Πληροφοριών και Αδειοδότησης Ταξιδιού (ETIAS)·
19.	σημειώνει με ικανοποίηση ότι ο ΕΕΠΔ ανέπτυξε διάφορα διαδικαστικά εργαλεία και πολιτικές για να βελτιώσει τις ερευνητικές του διαδικασίες το 2024· επαινεί, στο πλαίσιο αυτό, τον ΕΕΠΔ για την τροποποίηση του εσωτερικού κανονισμού του το 2024, με την οποία η «διαδικασία επανεξέτασης» αντικαταστάθηκε από «προκαταρκτική αξιολόγηση», προκειμένου να διασφαλιστεί το δικαίωμα ακρόασης όλων των εμπλεκόμενων μερών· σημειώνει ότι, από τον Ιούλιο του 2024, τα θεσμικά και λοιπά όργανα και οι οργανισμοί της Ένωσης μπορούν να ανταλλάσσουν απόψεις σχετικά με την προκαταρκτική αξιολόγηση προτού ο ΕΕΠΔ λάβει απόφαση που θα μπορούσε να τα επηρεάσει αρνητικά· σημειώνει ότι αυτές οι διαδικαστικές εγγυήσεις συμβάλλουν στη δίκαιη και έγκαιρη διεκπεραίωση των καταγγελιών και των ερευνών· σημειώνει ότι το 2024 ο ΕΕΠΔ επανεξέτασε επίσης τις μεθοδολογίες έρευνας, ανέπτυξε εγχειρίδιο σχετικά με την πρόσβαση στον φάκελο, ενίσχυσε την ετοιμότητα για την επίλυση διαφορών, επικαιροποίησε το εγχειρίδιο υποθέσεων εσωτερικών καταγγελιών και βελτίωσε τις καταγραφές ακροάσεων και τις διαδικασίες μεταγραφής·
20.	σημειώνει, με βάση την ετήσια έκθεση και την έκθεση παρακολούθησης, την ιδιαίτερη προσοχή του ΕΕΠΔ όσον αφορά την επεξεργασία δεδομένων παιδιών, ιδίως στο πλαίσιο της επιβολής της νομοθεσίας· σημειώνει ότι ένας από τους ελέγχους που διενήργησε ο ΕΕΠΔ το 2024 αφορούσε την επεξεργασία δεδομένων προσωπικού χαρακτήρα παιδιών σε ερευνητικά έργα που διαχειρίζεται το Κοινό Κέντρο Ερευνών της Επιτροπής στην Ισπανία, ιδίως όσον αφορά την αλληλεπίδραση παιδιών-ρομπότ· σημειώνει με ικανοποίηση ότι, τον Οκτώβριο του 2024, ο ΕΕΠΔ συμμετείχε στη συζήτηση στρογγυλής τραπέζης των ΑΠΔ της G7 στη Ρώμη, επ’ ευκαιρία της οποίας οι ΑΠΔ εξέδωσαν «Δήλωση σχετικά με την ΤΝ και τα παιδιά», ζητώντας την ανάληψη δράσης για την προστασία της ιδιωτικής ζωής των παιδιών και τη διασφάλιση μιας ΤΝ που θα ενισχύει την εμπιστοσύνη, προστατεύοντας παράλληλα τους πλέον ευάλωτους· υπενθυμίζει ότι ο ΕΕΠΔ διενήργησε ειδική επιθεώρηση σχετικά με την επεξεργασία από την Ευρωπόλ δεδομένων που αφορούν ανηλίκους κάτω των 15 ετών οι οποίοι έχουν επισημανθεί ως ύποπτοι· εκτιμά το γεγονός ότι ο ΕΕΠΔ διαπίστωσε ότι η γενική διαδικασία για την αξιολόγηση των πληροφοριών που παρέχουν οι εταίροι σχετικά με ανηλίκους (συμπεριλαμβανομένων των ανηλίκων κάτω των 15 ετών) είναι σαφής και καλά ανεπτυγμένη· σημειώνει ότι η έκθεση επιθεώρησης του ΕΕΠΔ ζητεί από την Ευρωπόλ να συνεχίσει να διενεργεί τη δική της αξιολόγηση σχετικά με τη νομιμότητα των δεδομένων που λαμβάνονται και υπογραμμίζει ότι η Ευρωπόλ πρέπει να αξιολογεί την «αυστηρή αναγκαιότητα» για την επεξεργασία δεδομένων σχετικά με ανηλίκους που είναι ύποπτοι για εγκλήματα·
21.	σημειώνει ότι τα θεσμικά και λοιπά όργανα και οι οργανισμοί της Ένωσης μπορούν να συμβουλεύονται τον ΕΕΠΔ για καθοδήγηση σχετικά με τις προγραμματισμένες δραστηριότητες επεξεργασίας και την προστασία των δεδομένων· σημειώνει ότι ο ΕΕΠΔ εξέδωσε συμβουλές σε 26 διαβουλεύσεις και 26 εποπτικές γνωμοδοτήσεις για διάφορα θέματα· σημειώνει ειδικότερα ότι, τον Δεκέμβριο του 2024, ο ΕΕΠΔ δημοσίευσε εποπτική γνωμοδότηση σχετικά με το σχέδιο του Κοινοβουλίου να χρησιμοποιεί βιομετρικά στοιχεία για να πιστοποιεί την παρουσία των βουλευτών στις καταβολές των ημερήσιων αποζημιώσεων·
22.	σημειώνει ότι, το 2024, ο ΕΕΠΔ διεξήγαγε τέσσερις έρευνες και δύο προκαταρκτικές έρευνες, αριθμοί που συνιστούν μείωση σε σύγκριση με το 2023· σημειώνει, μεταξύ των πλέον αξιοσημείωτων υποθέσεων, μια προκαταρκτική έρευνα σχετικά με την αυτοματοποιημένη λήψη αποφάσεων κατά την επιλογή ασκούμενων, μια έρευνα σχετικά με τη χρήση του Microsoft 365 από την Επιτροπή και μια προκαταρκτική έρευνα σχετικά με την κατάρτιση προφίλ σε εφαρμογές δημόσιας πρόσβασης· σημειώνει, όσον αφορά τη χρήση του Microsoft 365 από την Επιτροπή, ότι η έρευνα διαπίστωσε πολλαπλές παραβιάσεις του κανονισμού (ΕΕ) 2018/1725, γεγονός που οδήγησε τον ΕΕΠΔ να διατάξει την Επιτροπή να αναστείλει όλες τις ροές δεδομένων προς τη Microsoft και τις συνδεδεμένες με αυτήν εταιρείες εκτός της Ένωσης/του Ευρωπαϊκού Οικονομικού Χώρου (ΕΟΧ) έως τις 9 Δεκεμβρίου 2024· καλεί τον ΕΕΠΔ να τηρεί ενήμερη την αρμόδια για την απαλλαγή αρχή σχετικά με το αποτέλεσμα της συνέχειας που δίνεται όσον αφορά τη συμμόρφωση της Επιτροπής με τις συστάσεις του ΕΕΠΔ στην υπόθεση αυτή· σημειώνει περαιτέρω ότι ο ΕΕΠΔ συνέχισε το 2024 πέντε έρευνες σχετικά με τις πρακτικές του ιστοτόπου των θεσμικών και λοιπών οργάνων και οργανισμών της Ένωσης που εστιάζουν σε συνιστώσες τρίτων και αιτήματα συγκατάθεσης· σημειώνει ότι ο ΕΕΠΔ διενήργησε τρεις ελέγχους το 2024, με επιτόπιες επισκέψεις, για θέματα όπως η επεξεργασία δεδομένων υγείας, οι περίοδοι διατήρησης και η έρευνα που αφορά ανηλίκους·
23.	υπενθυμίζει ότι, το 2022, ο ΕΕΠΔ άσκησε προσφυγή για την ακύρωση δύο διατάξεων του τροποποιημένου κανονισμού (ΕΕ) 2016/794 του Ευρωπαϊκού Κοινοβουλίου και του Συμβουλίου[footnoteRef:9] ενώπιον του Δικαστηρίου της Ευρωπαϊκής Ένωσης (ΔΕΕ), η οποία αργότερα απορρίφθηκε από το ΔΕΕ, αλλά στη συνέχεια ο ΕΕΠΔ άσκησε προσφυγή κατά της απόφασης του Γενικού Δικαστηρίου στην υπόθεση T-578/22[footnoteRef:10], θεωρώντας ότι τα ζητήματα που τέθηκαν θα πρέπει να αντιμετωπιστούν στο υψηλότερο επίπεδο· σημειώνει, με βάση την έκθεση παρακολούθησης, ότι ο ΕΕΠΔ δεν σχολιάζει την εν λόγω προσφυγή, καθώς βρίσκεται σε εξέλιξη· υπενθυμίζει ότι το γεγονός ότι ο ΕΕΠΔ υποβάλλει νομικά ζητήματα στο ΔΕΕ στο πλαίσιο του εποπτικού του ρόλου δεν θα πρέπει να θεωρείται ότι επηρεάζει την καλόπιστη συνεργασία και τις καλές σχέσεις μεταξύ του ΕΕΠΔ και των οντοτήτων που εποπτεύει, αλλά σημειώνει ότι εγείρει αμφιβολίες σχετικά με τη θέση του ΕΕΠΔ όσον αφορά τον ρόλο του Κοινοβουλίου και του Συμβουλίου ως νομοθετών· [9:  	Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53, ELI: http://data.europa.eu/eli/reg/2016/794/oj).]  [10:  	Απόφαση του Γενικού Δικαστηρίου, τη 6ης Σεπτεμβρίου 2023, ΕΕΠΔ κατά Κοινοβουλίου και Συμβουλίου, T-578/22, ECLI:EU:T:2023:522.] 

24.	σημειώνει ότι η διαδικασία του 2024 για την αξιολόγηση των προτύπων εσωτερικού ελέγχου του ΕΕΠΔ επιβεβαίωσε ικανοποιητικό επίπεδο εσωτερικού ελέγχου με τα 14 πρότυπα να ισχύουν και να εφαρμόζονται όλα ανεξαιρέτως· σημειώνει ότι συγκροτήθηκε ομάδα εργασίας για να αναλύσει τα αποτελέσματα και να προτείνει βελτιώσεις, όπως βελτιώσεις στην κατάρτιση και την ανάπτυξη, καθώς και στη διαχείριση γνώσεων και εγγράφων· σημειώνει, με βάση το ερωτηματολόγιο, ότι το επικαιροποιημένο πλαίσιο διαχείρισης κινδύνων του ΕΕΠΔ εισήγαγε διαρθρωμένη παρακολούθηση, η οποία παρείχε στον οργανισμό τη δυνατότητα να διασφαλίσει ότι οι προσπάθειες μετριασμού παραμένουν αποτελεσματικές και παρακολουθούνται με συνέπεια· σημειώνει περαιτέρω ότι ο ΕΕΠΔ επικαιροποίησε τη διαδικασία του σχετικά με τους εκ των υστέρων ελέγχους, οι οποίοι πλέον βασίζονται στην ανάλυση κινδύνων και ενίσχυσε την επιχειρησιακή συνέχεια και τη διαδρομή ελέγχου μέσω της ενσωμάτωσης του συστήματος ARES, της κατάρτισης και της βελτίωσης των διαδικασιών διαχείρισης γνώσεων·
25.	σημειώνει, με βάση το ερωτηματολόγιο, ότι η Υπηρεσία Εσωτερικού Λογιστικού Ελέγχου της Επιτροπής (IAS) δρομολόγησε έναν έλεγχο το 2024 σχετικά με τη διακυβέρνηση των υπηρεσιών ΤΠ που παρέχει το Κοινοβούλιο στον ΕΕΠΔ, ο οποίος είχε ως αποτέλεσμα δύο συστάσεις που υλοποιούνται επί του παρόντος από τον ΕΕΠΔ· σημειώνει, όσον αφορά έναν έλεγχο του 2023 σχετικά με τη «μεθοδολογία για τον προγραμματισμό των ελέγχων του ΕΕΠΔ», ότι μία από τις δύο συστάσεις που εξέδωσε η IAS έχει ληφθεί υπόψη, ενώ η εφαρμογή της άλλης σύστασης (σχετικά με τον σχεδιασμό της μεθοδολογίας για την κατάρτιση του σχεδίου ελέγχου του ΕΕΠΔ) έχει αναβληθεί μέχρι να διοριστεί ο νέος Επόπτης· καλεί τον ΕΕΠΔ να ενημερώνει την αρμόδια για την απαλλαγή αρχή σχετικά με την πρόοδο που σημειώνεται εν προκειμένω, επισημαίνοντας ότι ο ΕΕΠΔ θα πρέπει να διαβουλεύεται με τις οντότητες που ελέγχει σχετικά με τη σκοπιμότητα και την καταλληλότητα των συστάσεων που προγραμματίζεται να διατυπωθούν, ώστε να διασφαλίζεται η ταχεία, αποτελεσματική και έξυπνη υλοποίηση των συστάσεων στη συνέχεια από τον ελεγχόμενο φορέα·
Ανθρώπινοι πόροι, ισότητα και ευημερία του προσωπικού
26.	σημειώνει ότι, στο τέλος του 2024, ο ΕΕΠΔ απασχολούσε 137 υπαλλήλους, σε σύγκριση με 129 το 2023· σημειώνει ότι ο ΕΕΠΔ απασχολούσε 55 συμβασιούχους υπαλλήλους σύμφωνα με το άρθρο 3 στοιχείο β) του καθεστώτος που εφαρμόζεται στο λοιπό προσωπικό της Ένωσης (50 συμβασιούχοι υπάλληλοι το 2023), 9 έκτακτους υπαλλήλους (ΕΥ) σύμφωνα με το άρθρο 2 στοιχεία β) και γ), (7 ΕΥ το 2023), ενώ χρησιμοποίησε τις υπηρεσίες 10 εξωτερικών παρόχων υπηρεσιών (ΕΠΥ) που εργάζονταν στις εγκαταστάσεις του (intra-muros) το 2023 (12 ΕΠΥ το 2022)· καλεί τον ΕΕΠΔ να εξετάσει τον τρόπο μείωσης του αριθμού των συμβασιούχων υπαλλήλων υπέρ των μόνιμων συμβάσεων, ώστε να διασφαλιστούν η διατήρηση ταλέντων και η επιχειρησιακή συνέχεια· σημειώνει ότι ο ΕΕΠΔ είχε 23 εθνικότητες από τα κράτη μέλη το 2024 (ίδιος αριθμός με το 2023), οι οποίες εκπροσωπούνταν στο προσωπικό του, γεγονός που, παρά την υπερεκπροσώπηση 5 εθνικοτήτων και την υποεκπροσώπηση των λοιπών εθνικοτήτων, αποτελεί εξαιρετική βαθμολογία για ένα τόσο μικρό θεσμικό όργανο· παροτρύνει τον ΕΕΠΔ να συνεχίσει τις προσπάθειές του για την επίτευξη ισόρροπης γεωγραφικής κατανομής των υπηκόων όλων των κρατών μελών, αποδίδοντας ιδιαίτερη έμφαση στο διευθυντικό επίπεδο, μεταξύ άλλων, μέσω της πολιτικής προσλήψεων που εφαρμόζει·
27.	σημειώνει το υψηλό ποσοστό πληρότητας του πίνακα προσωπικού, της τάξης του 98,80 % (σε σύγκριση με 95,65 % το 2023), αλλά και το υψηλό ποσοστό εναλλαγής προσωπικού, της τάξης του 12 % το 2024 (σε σύγκριση με 13 % το 2023)· σημειώνει ότι οι περισσότερες από τις κενές θέσεις οφείλονταν στην ακαταλληλότητα των υποψηφίων· αναγνωρίζει τις προκλήσεις που εντοπίστηκαν στις διαδικασίες πρόσληψης και επιλογής· σημειώνει με ικανοποίηση, με βάση την έκθεση παρακολούθησης, ότι ο ΕΕΠΔ αντιμετώπισε αυτές τις προκλήσεις αναπτύσσοντας μια ολοκληρωμένη στρατηγική για τη διατήρηση του προσωπικού και την προσέλκυση ταλέντων, η οποία εγκρίθηκε στις αρχές του 2025, με βραχυπρόθεσμες, μεσοπρόθεσμες και μακροπρόθεσμες δράσεις για τη διατήρηση έμπειρου προσωπικού, τον μετριασμό των κινδύνων εναλλαγής προσωπικού και τη βελτίωση της ελκυστικότητας του ΕΕΠΔ ως εργοδότη· ενθαρρύνει τον ΕΕΠΔ να συνεχίσει να βελτιώνει τις διαδικασίες πρόσληψης, με πλήρη σεβασμό των αρχών της αξιοκρατίας, της διαφάνειας και της ίσης μεταχείρισης·
28.	σημειώνει, όσον αφορά την κατανομή του προσωπικού του ΕΕΠΔ ανά φύλο, ότι το 63 % ήταν γυναίκες και το 37 % ήταν άνδρες το 2024, ποσοστά παρόμοια με εκείνα του προηγούμενου έτους, όταν η κατανομή μεταξύ γυναικών και ανδρών ήταν αντίστοιχα 65 % και 35 %· σημειώνει την ισόρροπη εκπροσώπηση των φύλων μεταξύ των μεσαίων διευθυντικών στελεχών, με τρεις άνδρες και τρεις γυναίκες, αλλά εκφράζει τη λύπη του για τη συνεχιζόμενη υποεκπροσώπηση των γυναικών σε ανώτερες διευθυντικές θέσεις· καλεί τον ΕΕΠΔ να συνεχίσει τις προσπάθειές του για την επίτευξη ισόρροπης εκπροσώπησης των φύλων στο προσωπικό·
[bookmark: _Hlk215140632]29.	σημειώνει ότι ο ΕΕΠΔ προσέλαβε 20 ασκούμενους από το πρόγραμμα πρακτικής άσκησης του γαλάζιου βιβλίου της Επιτροπής, στους οποίους καταβλήθηκε μηνιαίο επίδομα ύψους περίπου 1 500 EUR και έναν μη αμειβόμενο ασκούμενο βάσει συμφωνίας ακαδημαϊκής πρακτικής άσκησης· τονίζει εκ νέου ότι η πρακτική άσκηση θα πρέπει να αμείβεται σύμφωνα με το ψήφισμα του Ευρωπαϊκού Κοινοβουλίου της 14ης Ιουνίου 2023, που περιέχει συστάσεις προς την Επιτροπή για ποιοτικές θέσεις πρακτικής άσκησης στην Ένωση [2020/2005(INL)], στο οποίο διατυπώνεται το αίτημα να αμείβονται όλοι οι ασκούμενοι στην Ένωση·
30.	σημειώνει τις δραστηριότητες που πραγματοποίησε ο ΕΕΠΔ για την ανάπτυξη του ανθρώπινου δυναμικού του το 2024· σημειώνει ότι ενέκρινε νέα πολιτική για τις διαδικτυακές πλατφόρμες μάθησης, προσχώρησε στο νέο διοργανικό πρόγραμμα παρακολούθησης εργασίας με πέντε υπαλλήλους του ΕΕΠΔ να παρακολουθούν το προσωπικό της Επιτροπής, διοργάνωσε ημερίδα εκτός έδρας για το προσωπικό που ασχολείται με την ετοιμότητα στον τομέα της ΤΝ και άλλες δραστηριότητες οικοδόμησης συνοχής· σημειώνει τη σύσταση διυπηρεσιακής ομάδας εργασίας για την ανάπτυξη πρωτοβουλιών υπέρ της ισότητας, της συμπεριληπτικότητας και της διαφορετικότητας·
31.	σημειώνει, με βάση το ερωτηματολόγιο, ότι ο ΕΕΠΔ προσφέρει ευέλικτες και υβριδικές ρυθμίσεις εργασίας, οι οποίες τυγχάνουν θετικής υποδοχής από τα μέλη του προσωπικού που μπορούν να επωφεληθούν, μεταξύ άλλων, από γονική άδεια, πιστώσεις χρόνου, εργασία μερικής απασχόλησης ή εργασία από το εξωτερικό για περιορισμένο αριθμό ημερών ετησίως· σημειώνει ότι η επόμενη έρευνα ικανοποίησης του προσωπικού, η οποία καλύπτει την τηλεργασία, είχε προγραμματιστεί για το 2025· θεωρεί ότι οι κτιριακές υποδομές θα μπορούσαν να βελτιστοποιηθούν, κατά περίπτωση, προκειμένου να αντικατοπτρίζουν την τηλεργασία και τις υβριδικές ρυθμίσεις εργασίας, με σκοπό τη μείωση του λειτουργικού κόστους και τη διασφάλιση αποδοτικότερης χρήσης των χώρων γραφείων·
32.	σημειώνει ότι, αν και, επί του παρόντος, ο ΕΕΠΔ δεν απασχολεί προσωπικό με αναπηρία, συμπεριλαμβάνει ρήτρα ίσων ευκαιριών σε όλες τις προκηρύξεις κενών θέσεων του ΕΕΠΔ και ενθαρρύνει ενεργά τις αιτήσεις υποψηφίων με αναπηρία· σημειώνει ότι ο εταιρικός ιστότοπος του ΕΕΠΔ βασίζεται σε σύστημα διαχείρισης περιεχομένου που ευθυγραμμίζεται με τα βασικά πρότυπα για τον προσβάσιμο σχεδιασμό ιστοτόπων και ότι τυχόν πρόσθετες λειτουργίες που αναπτύσσονται για τον εν λόγω ιστότοπο δημιουργούνται με βασική απαίτηση την προσβασιμότητα·
33.	σημειώνει, με βάση το ερωτηματολόγιο, την απάντηση του ΕΕΠΔ, σύμφωνα με την οποία ο ΕΕΠΔ δεν έχει πρόσβαση στους ιατρικούς φακέλους του προσωπικού του και δεν είναι σε θέση να γνωρίζει τη βασική αιτία των απουσιών, καθώς επικυρώνονται από την ιατρική υπηρεσία της Επιτροπής· σημειώνει ότι ο ΕΕΠΔ έχει πρόσβαση μόνο σε συγκεντρωτικά δεδομένα, όπως ο αριθμός των ημερών αναρρωτικής άδειας και το κατά πόσον συνοδεύονται από ιατρικό πιστοποιητικό· σημειώνει ότι η αύξηση από το 2023 έως το 2024 του αριθμού των ημερών αναρρωτικής άδειας, δηλαδή από 1 680,50 σε 1 946 (+15,80 %), υπερέβη την αύξηση του αριθμού των υπαλλήλων από 129 σε 137 (δηλαδή +6,20 %)· σημειώνει ότι η μέση διάρκεια ασθενείας ανά άτομο αυξήθηκε επίσης, από 14,7 ημέρες το 2023 σε 18,30 το 2024, και ότι το ποσοστό αναρρωτικής άδειας αυξήθηκε από 3,60 % το 2023 σε 3,9 % το 2024· εκφράζει την ανησυχία του για την τρέχουσα κατάσταση και εξακολουθεί να ζητεί σαφέστερη αξιολόγηση της ευεξίας του προσωπικού για τον προσδιορισμό πιθανών επαναλαμβανόμενων αιτίων επαγγελματικής εξουθένωσης, οι περιπτώσεις των οποίων θα πρέπει να αναφέρονται ετησίως στην αρμόδια για την απαλλαγή αρχή όπως ισχύει για κάθε άλλο θεσμικό όργανο· ζητεί από τον ΕΕΠΔ, σε συνεργασία με την Ιατρική Υπηρεσία της Επιτροπής, να διενεργήσει στοχευμένη αξιολόγηση των βαθύτερων αιτίων αυτής της αύξησης, με ιδιαίτερη έμφαση στην πρόληψη της επαγγελματικής εξουθένωσης·
34.	σημειώνει, με βάση το ερωτηματολόγιο, ότι δεν αναφέρθηκαν περιπτώσεις παρενόχλησης στον ΕΕΠΔ το 2024· εκτιμά το γεγονός ότι, το 2024, ο ΕΕΠΔ συνέχισε να παρέχει παρουσίαση κατά της παρενόχλησης από έναν από τους εμπιστευτικούς συμβούλους του ΕΕΠΔ, κατά τις συνεδριάσεις ένταξης των νεοπροσληφθέντων· επαινεί τη δημοσίευση της απόφασης για την καταπολέμηση της παρενόχλησης και τον ρόλο των εμπιστευτικών συμβούλων στο ενδοδίκτυο του ΕΕΠΔ·
Δεοντολογικό πλαίσιο και διαφάνεια
35.	σημειώνει ότι ο ΕΕΠΔ έχει θεσπίσει πλαίσιο για την πρόληψη των συγκρούσεων συμφερόντων σε επίπεδο ανώτερων διοικητικών στελεχών και προσωπικού μέσω κωδίκων δεοντολογίας, ευαισθητοποίησης, δηλώσεων απουσίας σύγκρουσης συμφερόντων και δηλώσεων εμπιστευτικότητας· σημειώνει ότι όλο το προσωπικό που προσλαμβάνεται στον ΕΕΠΔ πρέπει να υπογράφει δήλωση απουσίας σύγκρουσης συμφερόντων και δήλωση εμπιστευτικότητας· σημειώνει ότι το 2024 δεν καταγράφηκαν περιπτώσεις σύγκρουσης συμφερόντων ή καταγγελίας δυσλειτουργιών στον ΕΕΠΔ· σημειώνει με ανησυχία ότι, το 2024, αναφέρθηκε στον ΕΕΠΔ μία περίπτωση εικαζόμενης απάτης, την οποία διερεύνησε η πειθαρχική υπηρεσία της Επιτροπής (IDOC)· σημειώνει, στην περίπτωση αυτή, ότι η IDOC περάτωσε την έρευνα το 2025 με τη σύσταση προς τον ΕΕΠΔ να κινήσει πειθαρχικές διαδικασίες σύμφωνα με τον κανονισμό υπηρεσιακής κατάστασης· ζητεί από τον ΕΕΠΔ να ενημερώσει την αρμόδια για την απαλλαγή αρχή σχετικά με την τελική έκβαση αυτής της υπόθεσης, καθώς και σχετικά με τυχόν μέτρα που λαμβάνονται για την ενίσχυση των εσωτερικών ελέγχων για την καταπολέμηση της απάτης·
36.	σημειώνει ότι, το 2024, ο ΕΕΠΔ συνέχισε να διοργανώνει εισαγωγικά προγράμματα κατάρτισης που καλύπτουν το δεοντολογικό του πλαίσιο (σχετικά με την παρενόχληση, την καταγγελία δυσλειτουργιών, τις συγκρούσεις συμφερόντων) και τη στρατηγική για την καταπολέμηση της απάτης για τους νεοπροσληφθέντες του ΕΕΠΔ/ΕΣΠΔ· σημειώνει ότι ο υπεύθυνος δεοντολογίας του ΕΕΠΔ υποβάλλει ετησίως έκθεση δεοντολογίας στη διοίκηση του ΕΕΠΔ/ΕΣΠΔ και συμμετέχει στην ομάδα εργασίας «Comité Paritaire des Questions Statuaries» για τη δεοντολογία· σημειώνει με ικανοποίηση ότι ο ΕΕΠΔ έχει δημιουργήσει ηλεκτρονική θυρίδα στην οποία τα μέλη του προσωπικού μπορούν να υποβάλλουν τα αιτήματά τους όσον αφορά έρευνες που σχετίζονται με τη δεοντολογία· ενθαρρύνει τον ΕΕΠΔ να συνεχίσει να αυξάνει την ευαισθητοποίηση και να διοργανώνει έρευνες για την αξιολόγηση του επιπέδου ευαισθητοποίησης του προσωπικού σχετικά με το δεοντολογικό πλαίσιο του ΕΕΠΔ/ΕΣΠΔ·
37.	εκφράζει την ικανοποίησή του για το συνολικά υψηλό επίπεδο διαφάνειας που έχει επιτύχει ο ΕΕΠΔ όσον αφορά τις δραστηριότητές του, μεταξύ άλλων όσον αφορά τη δημοσίευση της ημερήσιας διάταξης και της δήλωσης συμφερόντων του Επόπτη και του ΓΓ· σημειώνει με ικανοποίηση, με βάση το ερωτηματολόγιο, ότι, μετά από εσωτερική αξιολόγηση των μέτρων διαφάνειας που εφαρμόστηκαν την περίοδο 2023-2024, ο ΕΕΠΔ ενέκρινε απόφαση το 2025 σύμφωνα με την οποία ο Επόπτης, ο γενικός γραμματέας και το προσωπικό του ΕΕΠΔ που ασκεί διευθυντικά καθήκοντα θα συναντούν εκπροσώπους συμφερόντων μόνο εάν είναι εγγεγραμμένοι στο Μητρώο Διαφάνειας της Ένωσης· εκφράζει την ικανοποίησή του για το γεγονός ότι, με την απόφαση αυτή, ο ΕΕΠΔ αποτελεί μέρος του Μητρώου Διαφάνειας της Ένωσης, του οποίου το διοικητικό συμβούλιο ενημερώθηκε δεόντως· συνιστά στον ΕΕΠΔ να δημοσιεύει κατάλογο όλων των συνεδριάσεων που πραγματοποιούνται με εκπροσώπους συμφερόντων στον ιστότοπό του για την περαιτέρω ενίσχυση της δημόσιας λογοδοσίας και διαφάνειας·
38.	σημειώνει ότι ο ΕΕΠΔ αποτέλεσε αντικείμενο έρευνας από τον Ευρωπαίο Διαμεσολαβητή σχετικά με υπόθεση που κινήθηκε το 2023, η οποία περατώθηκε το 2024 με διαπίστωση κακοδιοίκησης· σημειώνει ότι το πόρισμα αφορούσε τον χρόνο που χρειάστηκε ο ΕΕΠΔ για να ολοκληρώσει την αξιολόγηση καταγγελίας εντός εύλογου χρονικού διαστήματος και για τη μη προορατική ενημέρωση του καταγγέλλοντος σχετικά με την πρόοδο της υπόθεσης· εκτιμά, ως εκ τούτου, το γεγονός ότι ο ΕΕΠΔ έλαβε μέτρα για τη βελτίωση των διαδικασιών του, με αποτέλεσμα το προσωπικό να υποχρεούται πλέον να επικαιροποιεί προορατικά τις καταγγελίες και να αναστέλλει τις έρευνες όταν αναμένει δικαστικές αποφάσεις ή αποφάσεις από άλλα όργανα για το ίδιο θέμα· σημειώνει, με βάση το ερωτηματολόγιο, ότι ο ΕΕΠΔ συμμετείχε σε τρεις έρευνες της Ευρωπαϊκής Υπηρεσίας Καταπολέμησης της Απάτης (OLAF) το 2024, οι οποίες βρίσκονται σε εξέλιξη· καλεί τον ΕΕΠΔ να τηρεί ενήμερη την αρμόδια για την απαλλαγή αρχή σχετικά με αυτά τα θέματα·
39.	τονίζει τον ρόλο του ΕΕΠΔ όσον αφορά την εποπτεία των πράξεων επεξεργασίας δεδομένων προσωπικού χαρακτήρα των θεσμικών οργάνων, υπηρεσιών και οργανισμών της Ευρωπαϊκής Ένωσης· εκφράζει την ανησυχία του για τον χρόνο που χρειάζεται ο ΕΕΠΔ για τη διεκπεραίωση των καταγγελιών· υπενθυμίζει την απόφαση της Ευρωπαίας Διαμεσολαβήτριας, της 7ης Νοεμβρίου 2024, στην υπόθεση 1888/2023/TM, στην οποία η Ευρωπαία Διαμεσολαβήτρια διαπίστωσε ότι έξι έτη για την ολοκλήρωση της αξιολόγησης μιας καταγγελίας από τον ΕΕΠΔ δεν συνιστούν εύλογο χρονικό διάστημα και ότι η προσέγγιση του ΕΕΠΔ συνιστούσε κακοδιοίκηση· σημειώνει ότι η Ευρωπαία Διαμεσολαβήτρια διαπίστωσε ότι ο ΕΕΠΔ δεν τηρούσε επίσης ενήμερο τον καταγγέλλοντα σχετικά με την πρόοδο της υπόθεσης·
40.	σημειώνει ότι, σύμφωνα με το άρθρο 9 του κώδικα δεοντολογίας του ΕΕΠΔ, ο Επόπτης και η γενική γραμματεία δεσμεύονται από το καθήκον της ακεραιότητας, της εχεμύθειας και της εμπιστευτικότητας για τρία έτη μετά τη λήξη των καθηκόντων τους· σημειώνει ότι κανένας ανώτερος υπάλληλος δεν αποχώρησε από τον ΕΕΠΔ ούτε ανέλαβε καθήκοντα σε αυτόν το 2024·
Ψηφιοποίηση, κυβερνοασφάλεια και προστασία δεδομένων
41.	σημειώνει, με βάση το ερωτηματολόγιο, ότι οι δαπάνες του 2024 για εξοπλισμό και έργα ΤΠ ήταν κατά 10 % υψηλότερες σε σύγκριση με το 2023 λόγω της παροχής πρόσθετων συμβουλευτικών υπηρεσιών για την κυβερνοασφάλεια· σημειώνει περαιτέρω ότι άλλα στοιχεία κόστους παρέμειναν σχετικά σταθερά μεταξύ των δύο ετών, συμπεριλαμβανομένων των γενικών υπηρεσιών πληροφορικής και της συντήρησης συστημάτων πληροφορικής·
42.	σημειώνει την πρόοδο που επιτεύχθηκε από τον ΕΕΠΔ στην πορεία του προς τον ψηφιακό μετασχηματισμό το 2024· σημειώνει ειδικότερα ότι ο ΕΕΠΔ ενσωμάτωσε την EU Send (υπηρεσία/δίαυλος για την ανταλλαγή ευαίσθητων μη διαβαθμισμένων πληροφοριών με άλλα θεσμικά και λοιπά όργανα και οργανισμούς της Ένωσης), ενέκρινε την υπηρεσία ServiceNow για την υποστήριξη ΤΠ (δημιουργία ενιαίας πύλης γραφείου υποστήριξης για το προσωπικό), εφάρμοσε το SECABC (διοργανικό πλαίσιο για την ασφαλή ανταλλαγή πληροφοριών) και εντάχθηκε στην επιτόπια υπηρεσία Container-as-a-Service της Επιτροπής· σημειώνει ότι ένας μόνιμος υπάλληλος και ένας συμβασιούχος υπάλληλος ασχολούνται αποκλειστικά με τον ψηφιακό μετασχηματισμό του ΕΕΠΔ· αναγνωρίζει, με βάση το ερωτηματολόγιο και την έκθεση παρακολούθησης, τους δημοσιονομικούς περιορισμούς του ΕΕΠΔ που εμποδίζουν τη σύσταση ομάδας τουλάχιστον πέντε ειδικών ΤΠ που θα καλύπτει 7 διαφορετικούς τομείς ΤΠ που θα μπορούσαν να καλύπτουν ειδικές εφαρμογές συνδεδεμένες με τις επιχειρησιακές διαδικασίες του ΕΕΠΔ που υπερβαίνουν τις βασικές υποδομές και υπηρεσίες ΤΠ που προσφέρουν το Κοινοβούλιο και η Επιτροπή στο πλαίσιο των συμφωνιών επιπέδου υπηρεσιών (ΣΕΥ)·
43.	σημειώνει ότι το περιορισμένο εσωτερικό προσωπικό ΤΠ του ΕΕΠΔ αντισταθμίζεται εν μέρει από τις υπηρεσίες ΤΠ που παρέχονται από το Κοινοβούλιο και την Επιτροπή στο πλαίσιο των ΣΕΥ και ενός μηχανισμού αντιστροφής χρέωσης· υπενθυμίζει ότι το Κοινοβούλιο εντόπισε ήδη, στο ψήφισμά του σχετικά με την απαλλαγή για το 2023, διαρθρωτικά κενά μεταξύ των εν λόγω διοργανικών υπηρεσιών ΤΠ και των ειδικών επιχειρησιακών αναγκών του ΕΕΠΔ· τονίζει ότι, ενώ το μοντέλο αυτό μπορεί να δημιουργήσει οικονομίες κλίμακας, ενδέχεται να μειώσει την προβλεψιμότητα του κόστους και τον άμεσο έλεγχο των μικρών θεσμικών οργάνων όσον αφορά την εξέλιξη των δαπανών που σχετίζονται με τις ΤΠ, και υπογραμμίζει ότι είναι σημαντικό να ληφθούν υπόψη αυτές οι πιέσεις του διαρθρωτικού κόστους στον μελλοντικό δημοσιονομικό σχεδιασμό·
44.	επισημαίνει το έργο του ΕΕΠΔ σχετικά με συνεργατικές λύσεις υπολογιστικού νέφους ανοικτού κώδικα με έδρα την Ένωση και, ιδίως, το έργο Nextcloud και τη μεταφορά του σε ένα κέντρο δεδομένων υπό τη διαχείριση της Επιτροπής, με σκοπό την ενίσχυση της κυριαρχίας των δεδομένων και τη μείωση των εξαρτήσεων από παρόχους εκτός ΕΕ· καλεί τον ΕΕΠΔ να παράσχει στην αρμόδια για την απαλλαγή αρχή αξιολόγηση του συνολικού κόστους κυριότητας του έργου, των οφελών για την ασφάλεια και της δυνατότητας κλιμάκωσης για άλλα θεσμικά όργανα της Ένωσης·
45.	αναγνωρίζει ότι ο ΕΕΠΔ βασίζεται επιτυχώς σε πολλά από τα διοικητικά συστήματα που χρησιμοποιεί η Επιτροπή, ιδίως στον τομέα των διαδικασιών διαχείρισης ανθρώπινων πόρων και επιχειρήσεων, καθώς και σε ορισμένες από τις υπηρεσίες του Κοινοβουλίου, συμπεριλαμβανομένης μεταξύ άλλων της παροχής φορητών υπολογιστών, υποδομών δικτύου και βιντεοδιασκέψεων· σημειώνει ότι ο ΕΕΠΔ χρησιμοποιεί την εγκεκριμένη ηλεκτρονική υπογραφή για την υπογραφή ηλεκτρονικών εγγράφων εντός και εκτός του συστήματος ARES για διοικητικά και οικονομικά έγγραφα· επαινεί τον ΕΕΠΔ για την πρόοδο που έχει σημειωθεί όσον αφορά την υιοθέτηση εργαλείων ηλεκτρονικών δημόσιων συμβάσεων, η οποία προβλέπεται για το 2026, όταν το SUMMA, το νέο χρηματοοικονομικό λογισμικό, θα υιοθετηθεί επίσης από τον ΕΕΠΔ·
46.	σημειώνει, με βάση το ερωτηματολόγιο, ότι ο ΕΕΠΔ ενέκρινε το 2025 εσωτερικές κατευθυντήριες γραμμές σχετικά με τη χρήση συστημάτων παραγωγικής ΤΝ από το προσωπικό του, στο οποίο προσφέρεται επίσης υποχρεωτική πορεία κατάρτισης στον τομέα της ΤΝ· εκφράζει την ικανοποίησή του για το προπαρασκευαστικό έργο του ΕΕΠΔ για την πιθανή έκδοση κατευθυντήριων γραμμών προκειμένου να διασφαλιστεί ότι τα εργαλεία ΤΝ θα χρησιμοποιούνται με υπεύθυνο τρόπο από τα θεσμικά και λοιπά όργανα και τους οργανισμούς της Ένωσης, οι οποίες θα συμπληρώσουν την καθοδήγηση που παρέχει ήδη η Επιτροπή εστιάζοντας στις ιδιαιτερότητες της δημόσιας διοίκησης της Ένωσης ή σε περιπτώσεις χρήσης σε συγκεκριμένους τομείς, όπως οι ανθρώπινοι πόροι/προσλήψεις·
47.	αναγνωρίζει τον ηγετικό ρόλο του ΕΕΠΔ στην ενίσχυση της ετοιμότητας των θεσμικών και λοιπών οργάνων και οργανισμών της Ένωσης στον τομέα της κυβερνοασφάλειας, σε στενή συνεργασία με φορείς όπως ο ENISA και κόμβους κυβερνοασφάλειας, όπως η CERT-ΕΕ·
48.	σημειώνει, με βάση το ερωτηματολόγιο, ότι ο ΕΕΠΔ δρομολόγησε δύο βασικές πρωτοβουλίες για την ενίσχυση της διαχείρισης των παραβιάσεων δεδομένων προσωπικού χαρακτήρα σε όλα τα θεσμικά όργανα της Ένωσης, δηλαδή την εκστρατεία ευαισθητοποίησης σχετικά με την παραβίαση δεδομένων προσωπικού χαρακτήρα, η οποία στόχευε οντότητες που δεν είχαν αναφέρει προηγουμένως παραβιάσεις, παρέχοντας εργαλεία αυτοαξιολόγησης, διμερείς διαβουλεύσεις και προσαρμοσμένες συστάσεις, καθώς και άσκηση κυβερνοασφάλειας (με την ονομασία PATRICIA), με στόχο τη βελτίωση του χειρισμού περιστατικών κυβερνοασφάλειας που αφορούν παραβιάσεις δεδομένων προσωπικού χαρακτήρα και την ενίσχυση της διοργανικής συνεργασίας· σημειώνει με ικανοποίηση ότι και οι δύο πρωτοβουλίες βραβεύτηκαν από την Παγκόσμια Συνέλευση για την Ιδιωτική Ζωή το 2025 για τη συμβολή τους στη λογοδοσία· παρατηρεί ότι ο ΕΕΠΔ ενίσχυσε το πλαίσιο κυβερνοασφάλειας εισάγοντας τον εντοπισμό τρωτών σημείων και απειλών σε πραγματικό χρόνο για τα στοιχεία που βρίσκονται στο διαδίκτυο, μέσω ενισχυμένης συνεργασίας στο πλαίσιο της ΣΕΥ του με τη CERT-ΕΕ· συγχαίρει τον ΕΕΠΔ για τη διοργάνωση διάσκεψης στις Βρυξέλλες τον Ιούνιο του 2024, στην οποία συμμετείχαν εμπειρογνώμονες στον τομέα της προστασίας των δεδομένων, υπεύθυνοι χάραξης πολιτικής και ειδικοί στον τομέα της τεχνολογίας, προκειμένου να εξετάσουν τον εξελισσόμενο ρόλο της προστασίας των δεδομένων στις σύγχρονες δημοκρατίες, ιδίως δεδομένης της αύξησης της παραπληροφόρησης και της χειραγώγησης στο διαδίκτυο, καθώς και τις προκλήσεις που θέτουν τα μέσα κοινωνικής δικτύωσης·
Κτίρια
49.	σημειώνει ότι, το 2024, χρειάστηκε μεταφορά περίπου 55 000 EUR για την κάλυψη της ασφάλειας των κτιρίων και των δαπανών μίσθωσης, δεδομένου ότι το κόστος μίσθωσης που επιβεβαιώθηκε για το 2024 από το Κοινοβούλιο, το κτίριο του οποίου χρησιμοποιεί ο ΕΕΠΔ, ήταν υψηλότερο από τις πιστώσεις που διατέθηκαν για το εν λόγω έτος·
50.	σημειώνει ότι, όσον αφορά την προσβασιμότητα του κτιρίου του, ο ΕΕΠΔ βασίζεται στις αποφάσεις που λαμβάνει και εφαρμόζει το Κοινοβούλιο, στο πλαίσιο της κτιριακής πολιτικής του· καλεί τον ΕΕΠΔ να ενημερώσει την αρμόδια για την απαλλαγή αρχή εάν σχεδιάζει επίσης να προσλάβει ασκούμενους με μειωμένη κινητικότητα ή αναπηρία·
Περιβάλλον και βιωσιμότητα
51.	σημειώνει ότι ο ΕΕΠΔ μισθώνει ένα έξυπνο κτίριο του Κοινοβουλίου, το περιβαλλοντικό αποτύπωμα του οποίου μειώνεται μέσω διαφόρων μέτρων, όπως η αυτόματη και κεντρική ρύθμιση της θερμοκρασίας, μεταξύ άλλων· σημειώνει ότι το εν λόγω κτίριο είναι επίσης εξοπλισμένο με φωτοβολταϊκά πάνελ που παράγουν περίπου 20 kWh ηλεκτρικής ενέργειας που κάλυψαν το 6,04 % της συνολικής κατανάλωσης του ΕΕΠΔ το 2024·
52.	σημειώνει ότι ο ΕΕΠΔ δεν συμμετέχει στο σύστημα οικολογικής διαχείρισης και οικολογικού ελέγχου (EMAS)· σημειώνει ότι, προκειμένου να λάβει πιστοποίηση EMAS, ο ΕΕΠΔ συγκρότησε το 2024 διυπηρεσιακή ομάδα εργασίας, στόχοι της οποίας είναι να χαρτογραφήσει τα υφιστάμενα μέτρα που εφαρμόζει ήδη το Κοινοβούλιο, να αναπτύξει στρατηγικές μείωσης του άνθρακα και να προτείνει καινοτόμες λύσεις· καλεί τον ΕΕΠΔ να ορίσει σαφές χρονοδιάγραμμα για την επίτευξη της πιστοποίησης EMAS και να ενημερώνει την αρμόδια για την απαλλαγή αρχή σχετικά με την πρόοδο που σημειώνεται στο ζήτημα αυτό·
53.	σημειώνει, με βάση το ερωτηματολόγιο, ότι ο ΕΕΠΔ διεκπεραιώνει τη σύναψη της συντριπτικής πλειονότητας των δημόσιων συμβάσεών του μέσω διοργανικών συμβάσεων-πλαισίων (IIFWC) και ότι, ως συμμετέχουσα αναθέτουσα αρχή, εφαρμόζει τα κριτήρια βιωσιμότητας που έχει θεσπίσει η επικεφαλής αναθέτουσα αρχή·
54.	σημειώνει, με βάση το ερωτηματολόγιο, ότι όλα τα επαγγελματικά ταξίδια στο πλαίσιο του ΕΕΠΔ πρέπει να συμμορφώνονται με τους κανόνες που ορίζονται στον οδηγό αποστολής· παρατηρεί ότι το προσωπικό του ΕΕΠΔ ταξιδεύει κυρίως στην οικονομική θέση και ότι τα περισσότερα ταξίδια πραγματοποιούνται εντός της Ένωσης· εκφράζει την ικανοποίησή του για τις προσπάθειες του ΕΕΠΔ να μειώσει το αποτύπωμα άνθρακα ενθαρρύνοντας τους υπαλλήλους του να χρησιμοποιούν βιντεοδιασκέψεις, τον σιδηρόδρομο για μικρές αποστάσεις και τα δημόσια μέσα μεταφοράς όταν ταξιδεύουν προς ή από τον αερολιμένα ή στον τόπο της αποστολής·
55.	σημειώνει, με βάση το ερωτηματολόγιο, ότι ο ΕΕΠΔ εφαρμόζει στρατηγική βιώσιμης κινητικότητας, η οποία παρέχει στο προσωπικό τη δυνατότητα να ζητεί επιστροφή 50 % των μηνιαίων ή ετήσιων εισιτηρίων διαρκείας ή των καρτών πολλαπλών διαδρομών για τα δημόσια μέσα μεταφοράς και παρέχει εγκαταστάσεις προσαρμοσμένες στις ανάγκες του προσωπικού που χρησιμοποιεί ποδήλατα·
Διοργανική συνεργασία
56.	εκφράζει την ικανοποίησή του για την εξοικονόμηση δημοσιονομικών και διοικητικών πόρων που έχει επιτύχει ο ΕΕΠΔ μέσω της διοργανικής συνεργασίας, ιδίως με τη σύναψη συμφωνιών σε επίπεδο υπηρεσιών με το Κοινοβούλιο για τη μίσθωση των χώρων του και τη χρήση εφαρμογών συστημάτων ΤΠ, την προμήθεια και τη συντήρηση υλισμικού, καθώς και με την Επιτροπή για τις διαδικασίες διαχείρισης ανθρώπινων πόρων και επιχειρήσεων, όπως και μέσω της συμμετοχής σε ευρείες διοργανικές συμβάσεις-πλαίσια σε τομείς όπως οι συμβουλευτικές υπηρεσίες ΤΠ, οι προσωρινές υπηρεσίες και οι προμήθειες ειδών γραφείου, μεταξύ άλλων· επαινεί επιπλέον τον ΕΕΠΔ για τη διατήρηση διαρθρωμένης συνεργασίας με τον Ευρωπαίο Διαμεσολαβητή, τον Οργανισμό Θεμελιωδών Δικαιωμάτων της Ευρωπαϊκής Ένωσης και τη CERT-ΕΕ μέσω μνημονίων συνεννόησης· σημειώνει, με βάση το ερωτηματολόγιο, ότι ο ΕΕΠΔ συμμετέχει επίσης στο διοργανικό έργο μετασχηματισμού των ανθρώπινων πόρων, υπό την καθοδήγηση της Επιτροπής, το οποίο αποσκοπεί στην ψηφιοποίηση των διαδικασιών ανθρώπινων πόρων και του οποίου η υλοποίηση θα ολοκληρωθεί έως το 2029·
57.	σημειώνει ότι ο ΕΕΠΔ συμμετέχει σε συνεδριάσεις διαφόρων διοργανικών οργάνων· χαιρετίζει, στο πλαίσιο αυτό, τη συμμετοχή του ΕΕΠΔ στις συνεδριάσεις των προϊσταμένων διοίκησης και της διοργανικής επιτροπής επιγραμμικής επικοινωνίας, υπό την καθοδήγηση της Γενικής Διεύθυνσης Επικοινωνίας του Κοινοβουλίου· αναγνωρίζει ότι η διοργανική συνεργασία με τον ΕΕΠΔ, στο πλαίσιο του εποπτικού του ρόλου, βοηθά με καθοριστικό τρόπο τα άλλα θεσμικά όργανα της Ένωσης να ενισχύσουν το επίπεδο συμμόρφωσής τους με το νομικό πλαίσιο για την προστασία των δεδομένων·
58.	σημειώνει, με βάση την ετήσια έκθεση, ότι το ΕΣΠΔ δρομολόγησε το 2024 συντονισμένη δράση επιβολής σχετικά με το δικαίωμα πρόσβασης των φυσικών προσώπων στα δεδομένα προσωπικού χαρακτήρα που τα αφορούν, με 30 συμμετέχουσες ΑΠΔ σε ολόκληρη την Ένωση και τον ΕΟΧ· σημειώνει, με βάση το ερωτηματολόγιο, ότι ο ΕΕΠΔ συμμετείχε σε αυτή τη δράση επιβολής, αλλά συνέχισε επίσης τις εργασίες του για τη συντονισμένη δράση επιβολής του ΕΣΠΔ από το 2023 σχετικά με τον ρόλο του ΥΠΔ· σημειώνει τη συνεχιζόμενη ενεργό συμμετοχή του ΕΕΠΔ στις δραστηριότητες της CSC το 2024 με την ανάληψη του ρόλου του συντονισμού της CSC για 2 έτη, τη σύνταξη καθοδηγητικού σημειώματος σχετικά με τη συνεργασία για τον χειρισμό των καταγγελιών της Ευρωπόλ και την παρακολούθηση της ανάπτυξης του ETIAS, μεταξύ άλλων· σημειώνει ότι ο ΕΕΠΔ, ως μέλος του ΕΣΠΔ, συντόνισε επίσης ειδική ομάδα για τη συνεργασία με τις αρχές ανταγωνισμού και προστασίας των καταναλωτών όσον αφορά την αλληλεπίδραση μεταξύ της πράξης για τις ψηφιακές αγορές[footnoteRef:11] και του ΓΚΠΔ[footnoteRef:12]· [11:  	Κανονισμός (ΕΕ) 2022/1925 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2022, σχετικά με διεκδικήσιμες και δίκαιες αγορές στον ψηφιακό τομέα και για την τροποποίηση των οδηγιών (ΕΕ) 2019/1937 και (ΕΕ) 2020/1828 (Πράξη για τις Ψηφιακές Αγορές) (ΕΕ L 265 της 12.10.2022, σ. 1, ELI: http://data.europa.eu/eli/reg/2022/1925/oj).]  [12:  	Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1, ELI: http://data.europa.eu/eli/reg/2016/679/oj).] 

59.	σημειώνει, με βάση το ερωτηματολόγιο και την έκθεση παρακολούθησης, ότι οι κοινές δραστηριότητες με την OLAF, την Ευρωπαϊκή Εισαγγελία και το Ελεγκτικό Συνέδριο και η ανάληψη πρωτοβουλίας στον τομέα του εντοπισμού περιπτώσεων απάτης δεν εμπίπτουν στην εντολή του ΕΕΠΔ·
Επικοινωνία
60.	σημειώνει ότι ο προϋπολογισμός για δραστηριότητες δημόσιας επικοινωνίας και προώθησης το 2024 ανήλθε σε 425 000 EUR, ποσό που αντιπροσωπεύει αύξηση κατά 9,20 % περίπου σε σύγκριση με το 2023·
61.	σημειώνει με ικανοποίηση ότι ο ΕΕΠΔ διοργάνωσε και συμμετείχε σε διάφορες εκδηλώσεις επικοινωνίας το 2024, τόσο διαδικτυακά όσο και διά ζώσης, με στόχο την ευαισθητοποίηση του ευρύτερου κοινού σχετικά με τον ρόλο και την αποστολή του ΕΕΠΔ και τη σημασία του σεβασμού των κανόνων της Ένωσης για την προστασία των δεδομένων, όπως η Ημέρα Προστασίας Δεδομένων, η διάσκεψη ασκουμένων του ΕΕΠΔ (δύο φορές τον χρόνο), η σύνοδος κορυφής του ΕΕΠΔ για την κοινωνία των πολιτών και η Παγκόσμια Συνέλευση για την Ιδιωτική Ζωή·
62.	σημειώνει ότι ο ΕΕΠΔ επικοινωνεί διαδικτυακά μέσω του ιστοτόπου του και των λογαριασμών του στα μέσα κοινωνικής δικτύωσης στο X (πρώην Twitter) (28 800 ακόλουθοι), στο LinkedIn (82 800 ακόλουθοι), στο YouTube (3 400 ακόλουθοι) και στο Instagram (300 ακόλουθοι)·
63.	σημειώνει ότι το πιλοτικό έργο των πλατφορμών EU Voice και EU Video (ελεύθερα μέσα κοινωνικής δικτύωσης ανοικτού κώδικα, προσανατολισμένα στην προστασία της ιδιωτικής ζωής και βασισμένα στο λογισμικό Mastodon και PeerTube) έληξε το 2024· σημειώνει ότι ο ΕΕΠΔ διευκόλυνε την ομαλή μετάβαση των θεσμικών και λοιπών οργάνων και οργανισμών της Ένωσης που επιθυμούσαν να διατηρήσουν τους λογαριασμούς τους, διασφαλίζοντας τη συνέχεια για τους χρήστες· σημειώνει ότι, με βάση την επιτυχία του πιλοτικού έργου, έγιναν προετοιμασίες για την επανέναρξη του Mastodon το 2025· χαιρετίζει, στο πλαίσιο αυτό, τη συμβολή του ΕΕΠΔ στη στρατηγική της Ένωσης για τα δεδομένα και την ψηφιακή κυριαρχία, προκειμένου να προωθηθεί η ανεξαρτησία της Ένωσης στον ψηφιακό κόσμο και η τήρηση του νομικού πλαισίου για την προστασία των δεδομένων.



image1.png




